98 ingkar PKP dihukum penjara
SHEILA ZAIDI KUCHING: Sejumlah 98 orang daripada 150 yang didakwa di mahkamah akibat
ingkar Perintah Kawalan Pergerakan (PKP) di seluruh negeri telah dijatuhkan
hukuman penjara dan denda sejak 18 Mac yang lalu. Pesuruhjaya Polis Sarawak Datuk Aidi Ismail berkata seramai 125 orang
daripada 150 telah mengaku bersalah semasa dibicarakan, 69 orang dijatuhkan
hukuman penjara, 29 dipenjara serta denda sementara 14 lagi didenda. “Namun demikian, didapati tujuh lagi suspek telah gagal hadir di mahkamah
dan waran tangkap terhadap mereka telah dikeluarkan. “Jumlah tangkapan keseluruhan sejak PKP dikuatkuasakan sehingga hari
ini adalah seramai 312 orang dan daripada jumlah tersebut, 150 orang telah
dituduh di makhkamah,” katanya kepada pemberita dalam satu kenyataan
semalam. Menurut Aidi, Sibu merekodkan jumlah paling ramai dijatuhkan hukuman
penjara iaitu seramai 31 orang dan kebanyakan mereka dihukum penjara untuk
tempoh dua minggu ke tiga bulan. Sementara itu, katanya, dalam tempoh 24 jam iaitu dari lapan pagi Selasa
sehingga lapan pagi semalam, seramai 36 orang telah ditangkap kerana ingkar PKP
di seluruh negeri. Katanya, tangkapan dilihat berkurangan sedikit mungkin kerana orang ramai
sudah takut kerana hukuman penjara telah dikenakan kepada mereka yang dituduh
di mahkamah. Jelasnya, peratusan pematuhan PKP di Sarawak sehingga semalam mencatatkan
kadar 95.3 peratus. Beliau berharap supaya anggota masyarakat akan terus memberikan kerjasama
dalam usaha kerajaan untuk memutuskan rantaian COVID-19 ini. 
See author's posts
